हङकङलाई सजिलै हराएर नेपाल फाइनलमा
नेपालले त्रिकोणात्मक ट्वान्टी ट्वान्टी सिरिज २०२३ मा शनिबार हङकङलाई ७९ सजिलै पराजित गर्दै फाइनल प्रवेश गरेको छ । लिग चरणको आफ्नो अन्तिम खेल अगाडि नै नेपालले फाइनलमा स्थान सुरक्षित गरेको हो ।
काठमाडौँ — नेपालले त्रिकोणात्मक ट्वान्टी ट्वान्टी सिरिज २०२३ मा शनिबार हङकङलाई ७९ सजिलै पराजित गर्दै फाइनल प्रवेश गरेको छ । लिग चरणको आफ्नो अन्तिम खेल अगाडि नै नेपालले फाइनलमा स्थान सुरक्षित गरेको हो ।नेपालको यो सिरिजमा लगातार तेस्रो जित पनि हो र यसको आधार रह्यो, कुशल मल्ल र दीपेन्द्रसिंह ऐरीबीचको कीर्तिमान साझेदारी । उनीहरूले पाँचौं विकेटका लागि १ सय ४५ रनको साझेदारी गरे । यो ट्वान्टी ट्वान्टी क्रिकेटमा पाँचौं विकेटका लागि अहिलेसम्मकै उच्च साझेदारी हो । त्यसैमा टिकेर पहिले ब्याटिङ गरेको नेपालले मूलपानी क्रिकेट मैदानमा छ विकेट गुमाएर २ सय १३ रन बनाएको हो । त्यसको जवाफमा हङकङले २० ओभरमा आठ विकेट गुमाएर १ सय ३४ रन मात्र बनाउन सक्यो । हङकङका लागि एन्सी राथले ४२ बलमा बनाएको ४५ रन नै ठूलो व्यक्तिगत स्कोर रह्यो । उनले छ चौका प्रहार गरे । त्यस बाहेक बाबर हयातले २० तथा अजिज खानले २५ रन थपे । करण केसी, सोमपाल कामी र ललित राजवंशीले दुई दुई विकेट लिए । त्यस अगाडि इनिङ्सको बीचमा केही लडखडाएको नेपालका लागि कुशल र दीपेन्द्रले स्थिति सम्हालेका हुन् । कुशलले ४१ बलमा ९२ रन बनाए । उनको इनिङ्समा तीन चौको र नौ छक्का सामेल थियो । हारुन अरसदले उनको विकेट लिए । यस्तै दीपेन्द्रले ३४ बलमा ५७ रन बनाए । उनले छ चौका र दुई छक्का प्रहार गरे । उनी मोहम्मद गजनाफरको बलमा समातिए । कुशल भुर्तेललाई दुई रनमा गुमाएको नेपालका लागि अर्को ओपनर आसिफ सेखले २० रन बनाए । तेस्रो क्रममा ब्याटिङका लागि आएका सोमपालले आठ रन मात्र जोडे । कप्तान रोहित पौडेलले पनि ११ रन मात्र बनाउन सके । अब आइतबार हङकङले यूएईको सामना गर्नेछ । नेपालको लिग चरणको अन्तिम खेल भने यूएईविरुद्ध सोमबार रहेको छ । हङकङ र यूएईबीच बुधबार हुने अन्तिम लिग खेलले फाइनलमा नेपालको प्रतिद्वन्द्वी तय गर्नेछ । फाइनल शुक्रबार हुनेछ । 